**Ministru kabineta noteikumu projekta**

**“Grozījumi Ministru kabineta 2016. gada 14. jūnija noteikumos Nr. 374 “Valsts informācijas sistēmu savietotāja noteikumi”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts “Grozījumi Ministru kabineta 2016. gada 14. jūnija noteikumos Nr. 374 “Valsts informācijas sistēmu savietotāja noteikumi”” (turpmāk – noteikumu projekts) izstrādāts, lai noteiktu tiesisko regulējumu un mazinātu administratīvo slogu divām jaunām Valsts reģionālās attīstības aģentūras (turpmāk – VRAA) pārziņā esošā Valsts informācijas sistēmu savietotāja (turpmāk – savietotājs) funkcionalitātēm.  Noteikumu projektā noteiktais regulējums stājas spēkā vispārējā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Vides aizsardzības un reģionālās attīstības ministrijas iniciatīva |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Vides aizsardzības un reģionālās attīstības ministrija (turpmāk – VARAM) ierosina veikt grozījumus un paplašināt Ministru kabineta 2016. gada 14. jūnija noteikumu Nr. 374 “Valsts informācijas sistēmu savietotāja noteikumi” (turpmāk – VISS noteikumi) 28. punktā minēto informācijas aprites sadarbības partneru sarakstu, jo tiek ievestas jaunās savietotāja funkcionalitātes:   * maksājuma karšu izmantošana maksājumu veikšanai, kas dod iespēju lietotājiem veikt elektroniska maksas pakalpojuma apmaksu ar maksājumu kartēm, izmantojot maksājumu moduli. Tas sniedz iespēju norēķināties par e-pakalpojumiem ne tikai Latvijas rezidentiem, kuriem ir atvērts konts kādā no Latvijas internetbankām, bet visiem lietotājiem, kuriem ir VISA un Mastercard maksājumu karte, neatkarīgi no kartes izdevējbankas. Līdz ar to par e-pakalpojumiem varēs norēķināties arī ārzemnieki; * teksta paziņojumu nosūtīšana uz mobilo sakaru ierīcēm SMS formā, tai skaitā SMS nosūtīšanas pakalpojumu apmaksu veikšana, kas ļauj pakalpojuma sniedzējām nosūtīt lietotājam aktuālo informāciju par pakalpojumu.   VISS noteikumi nosaka kārtību, kādā nodrošina informācijas apriti, izmantojot savietotāju, kā arī izveido, attīsta un likvidē savietotāju[[1]](#footnote-2). Atbilstoši noteiktajai kārtībai informācijas apriti nodrošina valsts informācijas sistēmu pārziņi, kas saskaņā ar normatīvajiem aktiem par valsts informācijas sistēmām[[2]](#footnote-3) ir pieņēmuši lēmumu par informācijas aprites nodrošināšanu, izmantojot savietotāju, kā arī valsts vai pašvaldību institūcijas vai privātpersonas, kuru pārziņā esošās informācijas sistēmas ir iesaistīta informācijas aprites nodrošināšanā ar attiecīgajām valsts informācijas sistēmām (turpmāk – sistēmu pārziņi). Savukārt, savietotāja pārzinis organizatoriski un tehnoloģiski atbalsta centralizētu informācijas apriti starp valsts informācijas sistēmām un citām informācijas sistēmām, kuras ar savietotāja palīdzību ir iesaistītas savstarpējās informācijas aprites nodrošināšanā (turpmāk – sistēma), kā arī veicina savietotāja izmantošanu, lai informācijas aprite nebūtu jānodrošina, izmantojot tiešās saites starp sistēmām.  VISS noteikumu 27. punkts paredz, ka sistēmu pārziņi, izmantojot VRAA pārziņā esošo savietotāju, var piekļūt standartizētai informācijas un tehnoloģiju koplietošanas infrastruktūrai (turpmāk – infrastruktūra). VISS noteikumu 27.5. apakšpunktā ir minēts, ka infrastruktūra atbalsta t.sk. tādas informācijas apriti, kas ļauj attālināti elektroniskā veidā pieprasīt fiziskajai vai juridiskajai personai vai valsts vai pašvaldības institūcijai pakalpojuma apmaksu, ja par pakalpojuma sniegšanu ir noteikta maksa, kā arī pārbaudīt attiecīgās personas veikto maksājumu. Minētā savietotāja funkcionalitāte tiek nodrošināta, izmantojot Maksājumu moduli. Maksājumu modulis ir savietotāja koplietošanas komponente, kas nodrošina apmaksas veikšanu ar internetbankām, VISA un MasterCard maksājumu kartēm, ka arī maksājumu statusa iegūšanu. Maksājumu modulis ir integrējams gan Latvija.lv e-pakalpojumos, gan pakalpojumos, kas atrodas valsts un pašvaldību iestāžu portālos.  VARAM informē, ka šobrīd VRAA maksājumu karšu izmantošanu maksājumu veikšanai nodrošina sadarbībā ar Valsts kasi (uz starpresoru vienošanās pamata) un kredītiestādi (uz līguma pamata). Saistībā ar to, ka maksājumu karšu darījumus un samaksas/atmaksas kārtību nereglamentē Latvijas Republikas normatīvie akti, bet gan VISA un MasterCard noteikumi, kas nosaka tirgotāja (Merchant) un pircēju tiesības un pienākumus, VRAA starpresoru vienošanās ar Valsts kasi kā pielikumi ir pievienotas tipveida starpresoru vienošanās, kas VRAA jāslēdz ar iestādēm, kuras vēlas pieslēgt karšu maksājumus. Šajās vienošanās ir iestrādātas iestādes tiesības un pienākumi atbilstoši VISA un MasterCard noteikumiem. Šobrīd nepieciešams patērēt daudz laika, lai noslēgtu minētās starpresoru vienošanās.  Noteikumu projekta 1.punkts paredz atvieglot saskaņošanas procedūru līguma sagatavošanai par maksājumu karšu pieņemšanas pakalpojuma nodrošināšanu, samazinot saskaņošanai un slēgšanai nepieciešamo institūciju skaitu. Šāds risinājums padara pakalpojuma saņemšanas procesu efektīvāku un samazina institūciju administratīvo slogu.  Savukārt, savietotājā, izmantojot notifikāciju servisu, šobrīd tiek nodrošināta paziņojumu nosūtīšana uz elektronisko pastu adresēm. Vienlaikus ir izstrādāta servisa funkcionalitāte paziņojumu nosūtīšanai SMS formā. Tās izmantošanai jāpiesaista pakalpojumu sniedzēju, kas nodrošina SMS sūtīšanu uz mobilajiem sakaru līdzekļiem, tai skaitā jāveic šāda pakalpojuma apmaksa.  Noteikumu projekta 2.punkts juridiski nostiprina šādu savietotāja funkcionalitāti. Papildus savietotāja infrastruktūras lietošanas noteikumos tiks definēti funkcionalitātes izmantošanas nosacījumi, ieskaitot SMS sūtīšanas pakalpojumu apmaksas kārtību, paredzot, ka apmaksu par SMS sūtīšanu veic tas sistēmas pārzinis, kura vārdā teksta paziņojums tiek nosūtīts.  VARAM norāda, ka VISS noteikumu 28. punkts nosaka, ka VRAA organizatoriski un tehnoloģiski atbalsta šo VISS noteikumu 27.5. apakšpunktā minētās informācijas apriti, sadarbojoties ar dažādiem partneriem.  Ņemot vērā iepriekšminēto, lai risinātu definētās problēmas un mazinātu administratīvo slogu, nepieciešams paplašināt VISS noteikumu 28.punktā informācijas aprites sadarbības partneru sarakstu.  Noteikumu projekts paredz:   * precizēt VISS noteikumu 28.5. apakšpunktu, to papildinot ar Valsts kasi un maksājumu karšu darījumu apstrādes nodrošinātāju, kas ļauj tiešsaistē iegūt informāciju par fizisko vai juridisko personu iesniegtajiem maksājumu rīkojumiem un to izpildi; * papildināt VISS noteikumu 28. punktu ar 28.6. apakšpunktu, kas paplašina sadarbības partneru sarakstu ar telekomunikāciju pakalpojumu sniedzējiem, kas veic teksta paziņojumu par sniegtajiem pakalpojumiem nosūtīšanu no sistēmu pārziņa uz sistēmas lietotāja mobilo sakaru līdzekli.   Apkopojot iepriekš rakstīto, šāda noteikumu projekta pieņemšana juridiski nostiprinās tiesisko regulējumu un, tajā pašā laikā, atvieglos savietotāja funkcionalitāšu izmantošanu. |
| 3. | Projekta izstrādē iesaistītās institūcijas un publiskas personas kapitālsabiedrības | VARAM. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | VRAA, Valsts kase, sistēmu pārziņi, kas izmanto VRAA pārziņā esošo savietotāju, kā arī maksājumu karšu darījumu apstrādes nodrošinātāji un telekomunikāciju pakalpojumu sniedzēji. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projektam nav ietekmes uz tautsaimniecību.  Pats par sevi noteikumu projekts nekādi neietekmē nevienas puses tiesības, pienākumus vai finanses. Noteikumu projekts attiecās tikai uz iestādēm, kas vēlās pieslēgt jaunas VISS funkcionalitātes un kas sniegs šādus pakalpojumus.  Noteikumu projektā ietvertais regulējums samazinās administratīvo slogu maksājumu karšu pieņemšanas pakalpojuma nodrošināšanā, jo VRAA, Valsts kasei, sistēmu pārziņiem, kas izmanto VRAA pārziņā esošo savietotāju, kā arī maksājumu karšu darījumu apstrādes nodrošinātājiem vairs nevajadzēs slēgt starpresoru vienošanās ar iestādēm par maksājumu karšu pieņemšanu iestāžu pakalpojumos tāda veidā būtiski samazinot kopējo saskaņošanas procedūras un maksājumu karšu funkcionalitātes pieslēgšanas laiku.  Papildus, noteikumu projekts dos tiesības sistēmas pārziņiem slēgt līgumus ar telekomunikāciju pakalpojumu sniedzējiem paziņojumu nosūtīšanai SMS formā funkcionalitātes nodrošināšanai.  Savukārt, jau tieši līgumos, ja būs nepieciešams, tiks atrunātas iesaistītās pušu tiesības, pienākumi un finanšu jautājumi.  Noteikumu projektā noteikto prasību izpilde tiks nodrošināta esošo resursu ietvaros. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| IV. Tiesību akta projekta ietekme uz spēkā esošo tiesību normu sistēmu |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |  |  |
| --- | --- | --- |
| VI. Sabiedrības līdzdalība un komunikācijas aktivitātes | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 7.4.1 apakšpunktu, sabiedrības pārstāvji tika aicināti līdzdarboties, rakstiski sniedzot viedokli par noteikumu projektu tā izstrādes stadijā.  Noteikumu projekts 2019.gada 3.septembrī tika ievietots VARAM tīmekļvietnē <http://www.varam.gov.lv/lat/likumdosana/normativo_aktu_projekti/>  publiskas\_parvaldes\_joma/ un nodots sabiedriskajai apspriešanai. |
| 2. | Sabiedrības līdzdalība projekta izstrādē | Sabiedrības pārstāvjiem tika dota iespēja līdzdarboties projekta izstrādē, rakstveidā sniedzot viedokli par noteikumu projektu. |
| 3. | Sabiedrības līdzdalības rezultāti | Priekšlikumi par noteikumu projektu netika saņemti. |
| 4. | Cita informācija | Nav. |

|  |  |  |
| --- | --- | --- |
| VII. Tiesību akta projekta izpildes nodrošināšana un tās ietekme uz institūcijām | | |
| 1. | Projekta izpildē iesaistītās institūcijas | VRAA. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neietekmēs konkrētās iestādes tiesības un pienākumus.  Sadarbība funkcionalitāšu nodrošināšanai notiks caur līgumu parakstīšanu, kurā tiks atrunātas pušu tiesības un pienākumi. Noteikumu projekts atvieglos šādu līguma slēgšanas procedūru un nodrošinās atbilstošu juridisku nostiprināšanu funkcionalitāšu veikšanai.  Noteikumu projekta izpilde neietekmēs pārvaldes funkcijas vai institucionālo struktūru.  Jaunas institūcijas netiks izveidotas, esošo institūciju likvidācija vai reorganizācija nav plānota.  Noteikumu projektā noteiktās normas tiks īstenotas, izmantojot institūcijām pieejamos cilvēkresursus. |
| 3. | Cita informācija | Nav. |

Vides aizsardzības un reģionālās attīstības ministrs Kaspars Gerhards

Starikovs, 67026949

[aleksejs.starikovs@varam.gov.lv](mailto:aleksejs.starikovs@varam.gov.lv)

1. Atbilstoši Valsts informācijas sistēmu likuma 1. panta 8. punktam savietotājs ir centralizēts informācijas tehnoloģiju kopums, ar kura palīdzību var nodrošināt informācijas apriti integrētas valsts informācijas sistēmas ietvaros (starp valsts informācijas sistēmām), kā arī starp valsts informācijas sistēmām un citām informācijas sistēmām, kuras veido un uztur valsts vai pašvaldību institūcijas vai privātpersonas. [↑](#footnote-ref-2)
2. Sk. Valsts informācijas sistēmu likuma 17. panta ceturto daļu. [↑](#footnote-ref-3)